
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/23-02/20
Ur.br: 2196-8-01/02-23-01
Bogdanovci, 02. svibnja 2023. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), predsjednica vijeća Anamarija Savić Bajac predlaže ovaj:

Z A P I S N I K

sa 26. sjednice općinskog vijeća koja je održana 02.05.2023. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Boris Grbić, Anamarija Savić Bajac, Mirko Hardi, Gelo Marijan, Mario Pavlović, Jelena Vinaj

ODSUTNI VIJEĆNICI:  Zvonimir Mudri, , Zvonko Kostelnik, Dalibor Katić

NAZOČNE SLUŽBENE OSOBE:
Maja Župan, Marko Barun, Tanja Grbanović Vidović, Jaroslav Međeši

GOSTI:  Željko Ergović

Predsjednica općinskog vijeća pozdravila je sve prisutne, te je predložila sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Kodeksa ponašanja članova Općinskog vijeća Općine Bogdanovci
3. Prijedlog Odluke o raspisivanju izbora za članove Vijeća mjesnih odbora na području Općine Bogdanovci 
4. Prijedlog Odluke o prihvaćanju Izvještaja o provedenim (i planiranim) aktivnostima na gospodarenju otpadom tvrtke Komunalac d.o.o. Vukovar, na području Općine Bogdanovci za 2022. godinu 
5. Prijedlog Odluke o izmjenama I dopunama Odluke o grobljima na području Općine Bogdanovci
6. Različito 


Dnevni red usvojen je JEDNOGLASNO.



Točka 1.
[bookmark: _Hlk126923063]Predsjednica općinskog vijeća dala je zapisnik sa 24. i 25. sjednice Općinskog vijeća na raspravu, te su isti bez primjedbi usvojeni JEDNOGLASNO.

Točka 2.
Gđa. Grbanović Vidović ukratko je pojasnila kako je Kodeks ponašanja članova Općinskog vijeća usklađen sa Smjernicama koje smo dobili od Ministarstva, pojasnila je temeljna etička načela, odredbe o sukobu interesa, te druga pravila ponašanja općinskih vijećnika. Svrha navedenog kodeksa je jačanje povjerenja u tijela javne vlasti i članove u zaposlenike tijela, što znači da bi se ovim kodeksom na neki način izvršila kontrola rada predstavničkog tijela, kontrola članova predstavničkog tijela međusobno recimo kod sukoba interesa, korupcije i sl., a prije svega svi trebaju poštovati načelna navedenog kodeksa. Na idućem vijeću svi članovi predstavničkog tijela potpisat će izjavu da ste upoznati sa sadržajem kodeksa. Isto tako po usvajanju ovog kodeksa i stupanja istog na snagu morat ćemo raspisati javni poziv za imenovanje vijeća časti i etičkog odbora koji će u biti provoditi ukoliko budu prijavljene nepravilnosti.
Gosp. Pavlović postavlja upit postoji li neki kodeks ponašanja za načelnika, recimo kad iznosi laži, što smo uvidjeli već nekoliko puta?! 
Gđa. Grbanović Vidović odgovara kako se ovaj kodeks odnosi samo na članove predstavničkog tijela, a što se tiče dužnosnika postoji Zakon koji se odnosi na njih. 
Gđa. Vinaj smatra kad se već priča o kodeksu ponašanja da gosp. Pavlović recimo riječ „laže“ zamijeni s nekom drugom istoznačnicom, te da se malo pripazi na rječnik, jer ovo stvarno nije primjereno ovako govoriti.
Nakon kratke rasprave predsjednica vijeća dala je kodeks ponašanja članova Općinskog vijeća na glasanje, te je isti usvojen JEDNOGLASNO.

Točka 3.
Gđa. Savić Bajac pojašnjava kako smo na 24. sjednici Općinskog vijeća imali ovu točku na dnevnom redu, međutim ista nije usvojena, stoga je točka stavljena na današnji dnevni red, te prepušta riječ načelniku.
Gosp. Barun pozdravlja sve nazočne te izvještava kako je uputio dopis svim mjesnim odborima nakon 24. sjednice općinskog vijeća da se sastanu, naprave zborove građana, te da nas izvijesti o svom mišljenju trebaju li mjesni odbori ostati ili ih treba ukinuti. Pismeni odgovor dobili smo samo od VMO-a Svinjarevci, a ostala dva mjesna odbora očitovala su se usmeno. Sva tri mjesna odbora mišljenja su da vijeća mjesnih odbora trebaju i dalje postojati, te da se raspišu izbori za članove vijeća mjesnih odbora. Sukladno gore navedenom, ukoliko se danas donese odluka o raspisivanju izbora, ista bi stupila na snagu dana 26. svibnja 2023. godine, a izbori bi se održali 09. srpnja 2023. godine.
Odluka o raspisivanju izbora za članove Vijeća mjesnih odbora na području Općine Bogdanovci, bez rasprave, usvojena je sa 6 glasova ZA i jednim glasom PROTIV.

Točka 4.
Pročelnica pojašnjava kako svake godine moramo donijeti Odluku o prihvaćanju Izvještaja o provedenim aktivnostima na gospodarenju otpadom tvrtke Komunalac, sukladno zakonskoj obvezi, a koje nam dostavlja sam koncesionar. Ove godine je to na dosta šturom novom zakonskom obrascu u odnosu na prošle godine, u starom obrascu se moglo vidjeti puno više podataka, ali i dalje je sve transparentno i ukoliko nas još nešto dodatno zanima uvijek možemo dobiti informacije od koncesionara. 
Pročelnica također želi izvijestiti nazočne kako nam je prošle godine u svibnju isticala koncesija za odvoz komunalnog otpada, međutim od tvrtke Komunalac, odnosno grada Vukovara dobili smo upit za iskaz interesa za kupnju poslovnih udjela u tvrtki Komunalac, isti dopis dobilo je i još nekoliko lokalnih samouprava s našem područja, a kojim bi se olakšalo zajedničko provođenje mjera gospodarenja otpadom. Mi smo poslali dopis o iskazivanju interesa, te ste sukladno tome donijelo odluku o prestanku raspisivanja koncesije za odvoz komunalnog otpada, sukladno navedenom zaključili smo aneks ugovora za koncesiju odvoza komunalnog otpada, a koji ističe u rujnu ove godine. Kako se bliži istek aneksa Ugovora, načelnik i ja smo prisustvovali sastanku s novim direktorom tvrtke „Komunalac“ koji je ipak odustao od namjere prodaje udjela, odnosno gradsko vijeće je donijelo takvu odluku, poslali su nam dopis o toj odluci, tako da smo sada primorani sukladno Zakonu raspisati ponovo koncesiju za prikupljanje odvoza komunalnog otpada. 
Gosp. Barun navodi kako je upitno da li će se tvrtka Komunalac uopće javiti na natječaj za koncesiju, s obzirom da je odlagalište Petrovačka dola skoro popunjeno, te trenutno nemaju gdje odlagati otpad. To je sad veliki problem za cijelu našu županiju s obzirom da se 80 % otpada iz naše županije odvozi na Petrovačku dolu.
Predsjednica vijeća dala je točku dnevnog reda na raspravu. 
Gosp. Krizmanić smatra da se ne smijemo dovesti u situaciju da izgubimo koncesionara i da je pohvalno što se na vrijeme reagiralo po pitanju toga od strane općine. Također smatra da bi komunalni redar trebao više kontrolirati bacanje smeća po lenijama i uz cestu. 
Gosp. Pavlović navodi problem divlje deponije „Šarviz“ koju je prije nekoliko godina vojska sanirala, nakon toga su je dodatno djelatnici u javnim radovima urediLI tako da se moglo posijati nešto na nju, a sada se napravili nova deponija, jer je načelnik dozvolio tvrtki „Aksion“ koja je gradila asfaltno igralište u centru sela da stari beton i sav šut deponira na navedenu parcelu, odvezeno je preko 20 kamiona građevinskog otpada i sada se tu nakupilo 300 kamiona smeća. Komunalnom redaru sam nekoliko puta rekao da ode na tu deponiju, da slika sve i da vidi što se može napraviti, da se provjeri tko tu sad sve odlaže otpad, jer kad jedan baci smeća, svi ostali samo nastave bacati, prije su čak bile i lovačke kamere postavljene, tako se moglo vidjeti tko dovozi otpad, a sada je opet napravljena divlja deponija.
Gosp. Gelo postavlja upit načelniku da li je to istina da je tvrtka „Aksion“ odlagala građevinski otpad na navedenu deponiju?!
Gosp. Barun odgovara da je istina, da je beton zdrobljen i odvezen na deponiju „Šarviz“ s obzirom da nigdje dalje nismo mogli zbrinuti otpad. 
Gosp. Gelo navodi kako je iznenađen, te postavlja upit zašto je na saniranu divlju deponiju odvezen građevinski materijal, na što načelnik odgovara kako nije imao drugo rješenje. 
Gosp. Gelo također postavlja upit da li je komunalni redar zaprimao prijave vezano za ovaj problem, na što gosp. Pavlović odgovara kako je osobno na nekoliko vijeća upozorio na ovaj problem, nedavno sam mu rekao kada je bila rasprava vezana za zapošljavanje u projektu „Zaželi“ da njegov posao nije raspravljanje o zapošljavanju, nego posao komunalnog redara i da bolje da ode na „Šarviz“ deponiju kako bi se riješio navedeni problem.
Gosp. Gelo smatra da nije opravdano da općina sama sebi stvara divlju deponiju i onda ulaže sredstva kako bi istu sanirala, definitivno nema smisla.
Također postavlja upit da li je dostavljeno Izvješće u skladu s onim što je tvrtka Komunalac provodila na području naše općine, na što pročelnica odgovara da je.
Nakon kratke rasprave predsjednica je dala na glasanje donošenje Odluke o prihvaćanju izvještaja o provedenim aktivnostima na gospodarenju otpadom tvrtke Komunalac iz Vukovara za 2022. godinu, te je ista usvojena JEDNOGLASNO.

Točka 5.
Gosp. Barun navodi kako je pred nazočnima Odluka o izmjenama i dopunama odluke o grobljima na području Općine Bogdanovci. 
Naglašava kako su sva grobna mjesta unesena u računalnu bazu podataka, te će uskoro krenuti naplata godišnje naknade za grobna mjesta. Do sada je navedene naknada iznosila 20,00 kuna po grobnom mjestu, međutim smatram da to nije dovoljno ni za košenje jednog groblja, a ne četiri. Smatram da bi bilo dobro da se naknada poveća, s obzirom da još nismo slali uplatnice, a moja prijedlog je da godišnja naknada iznosi 20,00 eura po grobnom mjestu, te da se plaća do 31.12. za tekuću godini.
Gđa. Grbanović navodi kako su u prijedlogu Odluke navedene dvije cijene (u eurima), prva cijena je točno konvertiran iznos iz kuna i eure, a druga cijena je zaokruženi iznos radi lakšeg ispostavljanja računa i plaćanja, te da je na vijeću da donesu odluku hoće li ostati stare cijene ili nove zaokružene?!
Gosp. Pavlović smatra da će za većinu grobnih mjesta biti nemoguće naplatiti navedenu naknadu, jako puno je napuštenih grobova, puno „švabskih“ grobova čiji su vlasnici nepoznati.
Gosp. Geli nejasan je članak 2. „naknada korisniku grobnog mjesta za izgradnju i obnovu grobnice i spomenika iznosi 30,00 EUR“, postavlja upit šta se to još dodatno plaća, i navodi kako po ovoj formulaciji ispada da se naknada uplaćuje korisniku grobnog mjesta, te da se to promjeni i napiše: „naknada korisnika grobnog mjesta za izgradnju i obnovu grobnice i spomenika iznosi 30,00 EUR“.
Gđa. Grbanović pojašnjava kako se to radi o naknadi koja se plaća prilikom izvođenja radova na izgradnji ili obnovi grobnice ili spomenika, a ista se uplaćuje na račun Općine Bogdanovci. 
Nakon kratke rasprave donesen je jednoglasni zaključak da se ova točka dnevnog reda odgodi za iduće vijeće, te da se do tada provjeri kolike su godišnje naknade za grobna mjesta u ostalim lokalnim samoupravama.

Točka 6.
RAZLIČITO

Načelnik ima nekoliko informacija za vijeće:
· Vezano za ažuriranje baze komunalne naknade, tvrtka ANIMA iz Vinkovaca napravila je popis i ažuriranje baze komunalne naknade za naselja Bogdanovci i Petrovci, idući tjedan isto će raditi i u naselju Svinjarevci, te će se nakon toga raditi nova rješenja koja po Zakonu moramo raditi.
· Dobio sam upit od NK Petrovci vezano za dodjelu sredstava putem natječaja za udruge, odlukom im je dodijeljeno 8.000,00 eura, međutim gosp. Edelinski nije htio potpisati Ugovor o dodijeli sredstava jer smatra da je to premalo novaca, jer će od rujna ove godine imati tri selekcije, a ne dvije kao do sada. Sukladno navedenom zatražili su dodatna sredstva, rekao sam da ću njihov zahtjev obrazložiti na vijeću. Na stavci za sport dodijeljena su sredstva u iznosu od 43.000,00 eura, a prema natječaju planirano je 46.054,81 EUR, ima neke 2.000,00 eura viška, ali kako sam rekao i Povjerenstvu i predsjednicima udruga sredstva će se isplaćivati u skladu sa punjenjem proračuna, tako da ne znamo da li će se sva sredstva uspjeti isplatiti.
· Prijavljen je projekt popločenja i uređenja hortikulture oko spomenika u Svinjarevcima, na temelju natječaja Ministarstva hrvatskih branitelja, ukupne vrijednosti 11.000,00 eura, te smo u iščekivanju rezultata natječaja
· Također pripremamo dokumentaciju za prijavu na natječaj prekogranične suradnje za nastavak energetske obnove zgrade općine (drugi dio izmjene stolarije) 
· Što se tiče vrtića, na zadnjim vijećima česta su tema, posebice poskupljenje ekonomske cijene vrtića, a sada imamo problem s vrtićem u Petrovcima, do sada smo imali petero djece u navedenom vrtiću, međutim s obzirom na poskupljenje ekonomske cijene vrtiće troje roditelja bit će primorano ispisati svoju djecu iz vrtića jer nisu u mogućnosti plaćati vrtić što znači da će ostati samo dvoje djece u vrtiću, troškovi financiranja dječjeg vrtića Petrovci (odgojiteljica, spremačica, režijski troškovi..) iznose oko 3.000,00 eura mjesečno, što je jako velik iznos i moram naglasiti da je vrtić u Petrovcima skroz neisplativ. Najveći razlog što je tako malo djece upisano, je poludnevni program vrtića, a prostor vrtića ne zadovoljava cjelodnevni program. Načelnik navodi kako su pročelnica i on bili  na sastanku s ravnateljicom dječjeg vrtića Vukovar 1, gđom. Kulić vezano za problem vrtića u Petrovcima, koja je rekla da bi trebali što prije donijeti odluku vezano za daljnji rad dječjeg vrtića u Petrovcima, kako bi mogli zbrinuti djelatnice ukoliko bi došlo do zatvaranje vrtića. 
Gosp. Gelo postavlja upit vezano za povećanje ekonomske cijene vrtića, ima informaciju da je gradsko vijeće donijelo odluku o povećanju postotka sufinanciranja dječjeg vrtića od strane grada, te je time cijena vrtića za roditelje grada Vukovara ostala ista, na što načelnik odgovara da je istina. 
Gđa. Savić Bajac smatra da je suludo plaćati 2.000,00-3.000,00 eure za dvoje djece koje ćemo imati u vrtiću.

Gosp. Pavlović postavlja upit načelniku koji su prihodi smanjeni, odnosno rashodi povećani, jer vidimo da je financijsko stanje općine loše? 
Gosp. Barun odgovara kako su nam smanjeni prihodi od fiskalnog izravnanja u odnosu na prošlu godinu u iznosu od 300.000,00 kn, odnosno oko 40.000,00 eura, porez na dohodak varira, zavisi od zaposlenosti, a što se tiče rashoda, drastično su se povećali rashodi za javnu rasvjetu i ostale režijske troškove, te vrtiće. 
Danas sam imao sastanak s djelatnicima, vezano za analizu prihoda i rashoda, kako bismo mogli napraviti daljnji plan poslovanja, zato Vam na današnjem vijeću nisam ništa spominjao jer to planiramo pripremiti da iduće vijeće, kada će svakako jedna od točaka biti i godišnje izvršenje proračuna za 2022. godinu.

Gosp. Pavlović navodi kako ste prošle godine na svečanoj sjednici 05.05.2022. „tapšali“ načelniku za proračun od 17.000.000,00 kn, gdje je sada tih 17.000.000,00 kn?? 
Udruge imaju plan rada i ako im je ugovorom dodijeljen određeni iznos oni očekuju da će im se taj iznos isplatiti, imaju već isplanirane troškove, plan rada, a ne reći da će se sredstva isplatiti sukladno punjenu proračuna, onda ima treba reći da se ugase da ne djeluju i gotovo.
Također sam sad čuo od Mate Vukića da djeca ove godine neće ići na more u Lumbardu, jer se nema novaca, načelnik je donijelo takvu odluku, zašto mi to saznajemo zadnji, zašto se nije sjelo i razgovaralo o tome, pokušalo pronaći način da djela i ove godine idu na more?
Novci su se potrošili 2021. godine, kada je bila izborna godina, ni dan danas ne znamo na čega i koliko je šta koštalo, a dugove i danas isplaćujemo.
Također smatra da nije realno da se vrtić u istom iznosu financira roditeljima koji imaju visoka primanja i onima koji žive od jedne plaće, toliko smo se mučili, godinama gradili vrtić u Petrovcima da bi sada isti zatvorili.
Gosp. Gelo predlaže da se za iduće vijeće pripremi stanje prihoda i rashoda, koliko je obveza podmireno i koliko je stanje duga općine, te stanje računa, kako bismo svi bili upoznati sa financijskim stanjem općine.

Gosp. Krizmanić postavlja upit kada će krenuti radovi na izmjeni krovišta na Domu kulture u Petrovcima, načelnik odgovara da će se ugovor o izvođenju radova potpisati nakon Dana općine, jer će se u Domu kulture održati svečana sjednica i kulturna manifestacija vezana za obilježavanje Dana općine. 
Također, gosp. Krizmanić navodi problem Spomen sobe u Petrovcima, zatvorena je, zanemarena, prašnjava, te smatra da se više računa treba voditi o njoj. Gosp. Barun odgovara da će se spomen soba počistiti, a što se tiče daljnjeg uređenja trebali bi svi zajedno sjesti i dogovoriti se što želimo, napraviti nekakvo idejno rješenje, te se javiti na natječaj putem Ministarstva hrvatskih branitelja.

Gosp. Gelo postavlja upit postoji li mogućnost da se naša spremačica zaposli na puno radno vrijeme, imamo u sva tri naselja jako puno objekata u vlasništvu općine, sve to može održavati, da se vidi koliko bi to bilo financijsko povećanje, smatram da ne bi bilo puno, a potreba postoji.
A drugo pitanje je što je s projektom LAG-a Srijem vezano za uređenje centra naselja Bogdanovci?
Gosp. Barun odgovara kako se promijenio predsjednik LAG-a, u svakom slučaju moraju sazvati sjednicu, još dvije općine su u istoj situaciji kao i mi, administrativnu provjeru smo prošli, sad čekamo daljnje odluke.
Što se tiče spremačice, da radi na 4 sata, možemo provjeriti koliko će to općinu financijski koštati, međutim smatram da bi ona svoj posao mogla puno bolje obavljati. 
Gđa. Grbanović Vidović također komentira kako se vezano za ocjenjivanje spremačice konzultirala sa bivšim pročelnikom gosp. Ruskajem, budući da sam ja nisam radila cijelu godinu, te sam joj prema njegovoj uputi dala ocjenu dobar, a što se tiče zapošljavanja na puno radno vrijeme zapravo je najveći problem masa plaće, za koju smo se očitovali državnoj reviziji i državnom odvjetništvu, gdje smo naveli da nećemo imati nikakva povećanja vezana za plaće. 
Gosp. Gelo smatra da bi se onda svi nekako trebalo uklopiti u masu plaća.
Gđa. Grbanović Vidović navodi kako će provjeriti sve mogućnosti, prvenstveno po pitanju državnog odvjetništva i revizije, međutim također smatra kako  bi gđa. Katić trebala pokazati malo više zainteresiranosti i truda za rad. 
Nakon rasprave vezano za zapošljavanje spremačice na puno radno vrijeme gosp. Pavlović predlaže da se ista zaposli na 8 sati, a da mi u Jedinstvenom upravnom odjelu provjerimo zakonski što se može i da li se može.

Gosp. Krizmanić ima prijedlog za rješavanje problema vrtića u Petrovcima, da se možda općina obrati zamolbom Savjetu za nacionalne manjine i saborskom zastupniku gosp. Kajtaziju za sufinanciranjem vrtića, jer u Petrovcima kao što znamo imamo jako puno manjina i mislim da bi rado pomogli, ukoliko su u mogućnosti.
Gosp. Krizmanić također navodi kako se slaže sa gosp. Pavlovićem i smatra da se sufinanciranje postotka vrtića treba gledati po primanjima oba roditelja. Gosp. Pavlović navodi primjer načelnika i njegove supruge koji oboje imaju primanja iz proračuna Općine Bogdanovci. Nakon izjave gosp. Pavlovića, gosp. Barun napušta sjednicu.

Gđa. Savić Bajac navodi kako se neki dan sa suprugom vozila biciklom kroz Bogdanovce, te je vidjela općinsku kosilicu i općinskog djelatnika kako kosi privatno dvorište, znači nije uredu da netko privatno zarađuje sebi, sa općinskom kosilicom.
Gosp. Gelo navodi kako je iznenađen, te postavlja upit da li načelnik zna za to? S obzirom da je načelnik napustio sjednicu, za iduće vijeće traže izvještaj vezano za navedeni problem.

Gđa. Vinaj navodi problem košenja javne površine ispred njezine kuće, gdje se nalazi autobusno stajalište i moli općinu da to održava, jer se oni boje kositi i održavati da se ne bi razbilo autobusno stajalište. Navodi kako je već nekoliko puta to rekla, međutim nitko ne reagira. 
Gđa. Župan odgovara kako je to prenijela načelniku i komunalnom redaru, čim je gđa. Vinaj prvi put to spomenula.

